CELEX: 32010R0780
Language: fi
Date: 2010-09-02 00:00:00
Title: Komission asetus (EU) N:o 780/2010, annettu 2 päivänä syyskuuta 2010 , erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisten muutosten hyväksymisestä (Thüringer Leberwurst (SMM))

3.9.2010   
            
            
               FI
            
            
               Euroopan unionin virallinen lehti
            
            
               L 233/19
            
         KOMISSION ASETUS (EU) N:o 780/2010,
   annettu 2 päivänä syyskuuta 2010,
   erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisten muutosten hyväksymisestä (Thüringer Leberwurst (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 9 artiklan 2 kohdan toisen virkkeen,
   sekä katsoo seuraavaa:
   
               (1)
            
            
               Komissio on asetuksen (EY) N:o 510/2006 9 artiklan 1 kohdan ensimmäisen alakohdan mukaisesti tutkinut Saksan pyynnön muuttaa komission asetuksella (EY) N:o 2400/96 (2), sellaisena kuin se on muutettuna asetuksella (EY) N:o 2206/2003 (3), rekisteröidyn suojatun maantieteellisen merkinnän ”Thüringer Leberwurst” eritelmää.
            
         
               (2)
            
            
               Hakemuksen tarkoituksena on muuttaa eritelmää tekemällä luonnonsuolten käyttö pakolliseksi ja laajentamalla pakkausvalikoimaa sallimalla erityisesti muovipurkkien käyttö; keinosuolten käyttöä ei sallita. Näin sopeudutaan markkinarealiteetteihin ja kuluttajien kysyntään, ja nykyisen markkinapotentiaalin vapauttaminen mahdollistuu.
            
         
               (3)
            
            
               Komissio on tutkinut kyseiset muutokset ja katsonut niiden olevan perusteltuja. Koska muutokset ovat vähäisiä, komissio voi hyväksyä ne ilman kyseisen asetuksen 6 ja 7 artiklassa kuvattua menettelyä,
            
         ON HYVÄKSYNYT TÄMÄN ASETUKSEN:
   1 artikla
   Hyväksytään liitteessä I esitetyt suojatun maantieteellisen merkinnän ”Thüringer Leberwurst” eritelmän muutokset.
   2 artikla
   Päivitetty yhtenäinen asiakirja on liitteessä II.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 2 päivänä syyskuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 93, 31.3.2006, s. 12.
   
      (2)  EYVL L 327, 18.12.1996, s. 11.
   
      (3)  EUVL L 330, 18.12.2003, s. 13.
   
      LIITE I
      Hyväksytään suojatun maantieteellisen merkinnän ”Thüringer Leberwurst” eritelmän muutokset seuraavasti:
      Korvataan kohdan ”4.2 Tuotteen kuvaus” ensimmäisen alakohdan viimeinen virke seuraavasti:
      ”Tuote valmistetaan luonnonsuoleen, esimerkiksi sian paksusuoleen, sian rakkoon tai naudan tyhjäsuoleen, tai säilykkeenä lasipurkkiin tai muihin astioihin keinosuolia lukuun ottamatta.”
   
   
      LIITE II
      
         YHTENÄINEN ASIAKIRJA
      
      
         Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006
         ”THÜRINGER LEBERWURST”
         EY-nro: DE-PGI-0105-0222-02.02.2009
         SMM ( X ) SAN ( )
         1.   Nimi
         
         ”Thüringer Leberwurst”
         2.   Jäsenvaltio tai kolmas maa
         
         Saksa
         3.   Maataloustuotteen tai elintarvikkeen kuvaus
         
         3.1   Tuotelaji
         
         
                     Luokka 1.2 –
                  
                  
                     Lihavalmisteet
                  
               3.2   Kuvaus 1 kohdassa nimetystä tuotteesta
         
         Kyseessä ovat maksamakkaratuotteet, joiden raaka-aine saadaan tuottajan tilalla teurastetuista eläimistä ja jotka maustetaan sopivan pikantilla tavalla. Tuotteet myydään tuoretavarana tai säilykkeinä. Pääraaka-aine on tuore maksa. Rasvakudososuus koostuu nahattomasta silavasta ja mahanalusihrasta. Tuote valmistetaan luonnonsuoleen, esimerkiksi sian paksusuoleen, sian rakkoon tai naudan tyhjäsuoleen, tai säilykkeenä lasipurkkiin tai muihin astioihin keinosuolia lukuun ottamatta.
         Koostumus:
         sianlihaa, sianmaksaa, nitriittisuolaa, haudutettua sipulia, maustesekoitus (erityisesti jauhettua pippuria ja Thüringenin meiramia), savuntuoksua.
         3.3   Raaka-aineet (ainoastaan jalostetut tuotteet)
         
         —
         3.4   Rehu (ainoastaan eläinperäiset tuotteet)
         
         —
         3.5   Erityiset tuotantovaiheet, joiden on tapahduttava yksilöidyllä maantieteellisellä alueella
         
         Koko tuotantoprosessi tapahtuu yksilöidyllä maantieteellisellä alueella.
         3.6   Viipalointia, raastamista, pakkaamista jne. koskevat erityiset säännöt
         
         —
         3.7   Merkintöjä koskevat erityissäännöt
         
         —
         4.   Maantieteellisen alueen tarkka rajaus
         
         Thüringen
         5.   Yhteys maantieteelliseen alueeseen
         
         5.1   Maantieteellisen alueen erityisyys
         
         Thüringer Leberwurst -makkaralla on Thüringenissä vuosisataiset perinteet. Se on todennäköisesti yhtä vanha kuin thüringeniläinen lihantuotanto. Tätä makkaraa valmistetaan edelleen alueen hyvin suosituissa teurastuspidoissa ja syödään tuoreena padasta, jossa makkaraa haudutetaan. Se kuuluu lähes kaikkien Thüringenin alueen lihan- ja makkarantuottajien valikoimiin. Nimityksestä käy edelleen ilmi tuotteen alkuperä, sillä entisen DDR:n alueella sitä on käytetty ainoastaan aitona maantieteellisen alkuperän ilmaisevana nimityksenä.
         5.2   Tuotteen erityisyys
         
         Thüringenin makkaratuotteet, joihin myös Thüringer Leberwurst on aina kuulunut, ovat olleet arvostettuja sekä Saksassa että Saksan rajojen ulkopuolella jo yli 200 vuotta. Thüringer Leberwurst on yksi Thüringenin alueen suosituimmista makkaralajeista.
         5.3   Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)
         
         Thüringer Leberwurstin arvostus perustuu thüringeniläisten lihamestareiden osaamiseen ja kokeneisuuteen sekä sukupolvelta toiselle siirrettyihin perinteisiin resepteihin.
         
            Eritelmän julkaisuviite
         
         (asetuksen (EY) N:o 510/2006 5 artiklan 7 kohta)
         Markenblatt Vol. 20, 16.5.2008, osa 7a-bb, s. 33363
         http://register.dpma.de/DPMAregister/geo/detail.pdfdownload/148